CELEX: 32021R2155
Language: lt
Date: 2021-08-13 00:00:00
Title: Komisijos deleguotasis reglamentas (ES) 2021/2155 2021 m. rugpjūčio 13 d. kuriuo Europos Parlamento ir Tarybos direktyva (ES) 2019/2034 papildoma techniniais reguliavimo standartais, kuriais nustatomos priemonių, tinkamai atspindinčių veiklą galinčios tęsti investicinės įmonės kredito kokybę, klasės ir galimos alternatyvios priemonės, tinkamos naudoti kintamojo atlygio tikslais (Tekstas svarbus EEE)

2021 12 7   
               
               
                  LT
               
               
                  Europos Sąjungos oficialusis leidinys
               
               
                  L 436/17
               
            
         KOMISIJOS DELEGUOTASIS REGLAMENTAS (ES) 2021/2155
         2021 m. rugpjūčio 13 d.
         kuriuo Europos Parlamento ir Tarybos direktyva (ES) 2019/2034 papildoma techniniais reguliavimo standartais, kuriais nustatomos priemonių, tinkamai atspindinčių veiklą galinčios tęsti investicinės įmonės kredito kokybę, klasės ir galimos alternatyvios priemonės, tinkamos naudoti kintamojo atlygio tikslais
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos direktyvą (ES) 2019/2034 dėl investicinių įmonių riziką ribojančios priežiūros, kuria iš dalies keičiamos direktyvos 2002/87/EB, 2009/65/EB, 2011/61/ES, 2013/36/ES, 2014/59/ES ir 2014/65/ES (1), ypač į jos 32 straipsnio 8 dalies trečią pastraipą,
         kadangi:
         
                     (1)
                  
                  
                     kintamuoju atlygiu, kuris skiriamas priemonių forma, turėtų būti skatinamas patikimas ir veiksmingas rizikos valdymas ir neturėtų būti skatinama prisiimti rizikos, kuri viršytų investicinės įmonės norimos prisiimti rizikos lygį. Todėl nustatant priemonių, kurios gali būti naudojamos kintamojo atlygio tikslais, klases darbuotojų interesai turėtų būti derinami su investicinės įmonės, jos akcininkų, kreditorių, klientų ir kitų suinteresuotųjų subjektų ilgesniojo laikotarpio interesais, numatant paskatas darbuotojams veikti pagal ilgesniojo laikotarpio investicinės įmonės interesus;
                  
               
                     (2)
                  
                  
                     siekiant užtikrinti stiprų ryšį su veiklą galinčios tęsti investicinės įmonės kredito kokybe, turėtų būti numatyti tam tikri su kintamojo atlygio tikslais naudojamomis priemonėmis susiję įvykiai, kuriems įvykus priemonės būtų nurašomos ar konvertuojamos, sumažinant priemonių vertę tais atvejais, kai veiklą galinčios tęsti investicinės įmonės kredito kokybė pablogėja. Dėl tam tikrų įvykių, į kuriuos atsižvelgiama atlygio tikslais, neturėtų pasikeisti priemonių subordinacijos lygis, todėl papildomos 1 ar 2 lygio priemonės turėtų būti toliau laikomos nuosavų lėšų priemonėmis;
                  
               
                     (3)
                  
                  
                     papildomoms 1 ir 2 lygio priemonėms taikomos sąlygos nurodytos Europos Parlamento ir Tarybos reglamento (ES) 2019/2033 (2) 9 straipsnyje, skaitomame kartu su Europos Parlamento ir Tarybos reglamento (ES) Nr. 575/2013 (3) antros dalies I antraštinės dalies 3 ir 4 skyriais, tačiau kitoms priemonėms, nurodytoms Direktyvos (ES) 2019/2034 32 straipsnio 1 dalies j punkto iii papunktyje (toliau – kitos priemonės), kurios gali būti visiškai konvertuotos į bendro 1 lygio nuosavo kapitalo priemones arba nurašytos, specialios sąlygos pagal tuos reglamentus netaikomos, nes jos neklasifikuojamos kaip nuosavų lėšų priemonės rizikos ribojimo tikslais. Todėl skirtingoms priemonių klasėms turėtų būti nustatyti specialūs reikalavimai, siekiant užtikrinti, kad jos būtų tinkamos naudoti kintamojo atlygio tikslais, atsižvelgiant į skirtingą priemonių pobūdį. Priemonių naudojimas kintamojo atlygio tikslais neturėtų savaime reikšti, kad jos negali būti laikomos investicinės įmonės nuosavomis lėšomis, jei tenkinamos Reglamente (ES) 2019/2033 nustatytos sąlygos. Toks jų naudojimas taip pat neturėtų būti suprantamas kaip paskata išpirkti priemonę, nes pasibaigus atidėjimo ir užlaikymo laikotarpiui darbuotojai iš esmės gali gauti likvidžių lėšų kitu nei išpirkimo būdu;
                  
               
                     (4)
                  
                  
                     kitos priemonės neapsiriboja finansinėmis priemonėmis, nurodytomis Europos Parlamento ir Tarybos direktyvos 2014/65/ES (4) I priedo C skirsnyje. Tam, kad kuriant šias priemones kiltų mažesnė administracinė našta, taikant tokias priemones turėtų būti leidžiama naudoti ir kitus darbuotojų ir investicinių įmonių sutartinius susitarimus. Siekiant užtikrinti, kad tos kitos priemonės atspindėtų veiklą tęsti galinčios investicinės įmonės kredito kokybę, tinkamais reikalavimais turėtų būti užtikrinta, kad tokios priemonės būtų nurašytos arba konvertuotos anksčiau, nei investicinė įmonė neįvykdo nuosavų lėšų reikalavimų;
                  
               
                     (5)
                  
                  
                     kai kintamojo atlygio tikslais naudojamos priemonės yra pareikalaujamos, išperkamos, atperkamos ar konvertuojamos, dėl tokių operacijų iš esmės neturėtų padidėti skirtas atlygis išmokant priemonės vertę viršijančias sumas ar konvertuojant į priemones, kurių vertė didesnė nei iš pradžių skirtos priemonės. Pakeičiant tos pačios vertės priemonėmis turėtų būti užtikrinta, kad atlygis nebūtų mokamas priemonėmis ar būdais, kuriais būtų sudarytos sąlygos nesilaikyti Direktyvos (ES) 2019/2034 arba Reglamento (ES) 2019/2033;
                  
               
                     (6)
                  
                  
                     kai skiriamas kintamasis atlygis ir kai kintamajam atlyginimui naudojamos priemonės yra išperkamos, pareikalaujamos, atperkamos arba konvertuojamos, tos operacijos turėtų būti grindžiamos vertėmis, nustatytomis pagal taikomus apskaitos standartus, galiojančius atliekant tą operaciją, taip užtikrinant, kad skirta kintamojo atlygio suma būtų tinkama ir nebūtų nepagrįstai pakeista, kai priemonė išperkama, pareikalaujama, atperkama arba konvertuojama;
                  
               
                     (7)
                  
                  
                     Reglamento (ES) Nr. 575/2013 54 straipsnyje nustatyti papildomų 1 lygio priemonių nurašymo ir konvertavimo mechanizmai. Be to, Direktyvos (ES) 2019/2034 32 straipsnio 1 dalies j punkto iii papunktyje nustatyta, kad kitas priemones turi būti galima visiškai konvertuoti į bendro 1 lygio nuosavo kapitalo priemones arba nurašyti. Kadangi kitų priemonių konvertavimo ar nurašymo ekonominis rezultatas yra toks pats kaip papildomų 1 lygio priemonių, nustatant kitų priemonių nurašymo ar konvertavimo mechanizmus reikėtų atsižvelgti į papildomoms 1 lygio priemonėms taikomus mechanizmus su pakeitimais, atsižvelgiant į tai, kad kitos priemonės nelaikomos nuosavų lėšų priemonėmis rizikos ribojimo sumetimais. 2 lygio priemonėms netaikomi reguliavimo reikalavimai, susiję su nurašymu ir konvertavimu pagal Reglamentą (ES) Nr. 575/2013. Siekiant užtikrinti, kad visų tokių kintamojo atlygio tikslais naudojamų priemonių vertė būtų sumažinta pablogėjus investicinės įmonės kredito kokybei, reikėtų nustatyti atvejus, kuriais būtina nurašyti ar konvertuoti priemonę. Siekiant užtikrinti nuoseklų taikymą, reikėtų nustatyti 2 lygio ir kitų priemonių nurašymo, įrašymo ir konvertavimo mechanizmus;
                  
               
                     (8)
                  
                  
                     su priemonėmis susijusios sumos gali būti paskirstomos įvairiais būdais. Jos gali būti kintamos ar fiksuotos ir gali būti mokamos periodiškai ar suėjus galutiniam priemonės terminui. Siekiant skatinti patikimą ir veiksmingą rizikos valdymą, paskirstomų sumų darbuotojams nereikėtų mokėti atidėjimo laikotarpiu. Paskirstomos sumos darbuotojams turėtų būti mokamos tik už laikotarpius, einančius po priemonės teisių suteikimo, po kurio darbuotojai tampa jos teisėtu savininku. Todėl kaip kintamąjį atlygį yra tinkama naudoti tik tas priemones, pagal kurias paskirstomos sumos yra periodiškai mokamos priemonės savininkui. Nulinės atkarpos obligacijos ar priemonės, pagal kurias pajamos nėra paskirstomos, neturėtų būti įtraukiamos į atlygį, kurį turi sudaryti kurios nors iš Direktyvos (ES) 2019/2034 32 straipsnio 1 dalies j punkte nurodytų priemonių. Taip yra todėl, kad darbuotojai atidėjimo laikotarpiu gautų naudos iš didėjančių verčių, ir tai gali būti prilyginama paskirstomų sumų gavimui;
                  
               
                     (9)
                  
                  
                     dėl labai didelių paskirstomų sumų gali sumažėti ilgalaikė paskata apdairiai prisiimti riziką, nes dėl jų faktiškai padidėja atlygio kintamoji dalis. Visų pirma paskirstomos sumos neturėtų būti mokamos ilgesniais nei vienų metų intervalais, nes atidėjimo laikotarpiais paskirstomos sumos faktiškai kauptųsi ir būtų išmokomos įgijus teisę į kintamąjį atlygį. Dėl paskirstomų sumų kaupimosi būtų apeinamas Direktyvos (ES) 2019/2034 32 straipsnio 3 dalyje nustatytas principas, kad į atlygį, mokamą pagal atidėjimo tvarką, teisės suteikiamos ne greičiau kaip pro rata pagrindu. Direktyvos (ES) 2019/2034 32 straipsnio 2 dalies b punkte nustatyta, kad kintamasis atlygis neturi būti mokamas finansinėmis priemonėmis ar būdais, kuriais būtų sudarytos sąlygos nesilaikyti tos direktyvos arba Reglamento (ES) 2019/2033. Todėl paskirstomos sumos, skiriamos po priemonės teisių suteikimo, neturėtų viršyti rinkos normų, taikomų tokioms priemonėms, išleistoms kitų investicinių įmonių ar panašios kredito kokybės įstaigų. Tai reikėtų užtikrinti reikalaujant, kad kintamojo atlygio tikslais naudojamos priemonės arba su jomis susijusios priemonės būtų daugiausia išleidžiamos kitiems investuotojams arba kad pagal tokias priemones paskirstomoms sumoms būtų nustatytos viršutinės ribos;
                  
               
                     (10)
                  
                  
                     atidėjimo ir užlaikymo reikalavimų, kurie taikomi skiriant kintamąjį atlygį pagal Direktyvos (ES) 2019/2034 32 straipsnio 1 dalies l punktą ir 32 straipsnio 3 dalį, turi būti laikomasi visais atitinkamais atvejais, be kita ko, kai kintamojo atlygio tikslais naudojamos priemonės yra pareikalaujamos, išperkamos, atperkamos ar konvertuojamos. Todėl tokiais atvejais priemonės turėtų būti pakeičiamos į papildomas 1 ar 2 lygio arba kitas priemones, kurios atspindi veiklą galinčios tęsti investicinės įmonės kredito kokybę, turi požymių, lygiaverčių iš pradžių skirtos priemonės požymiams, ir jų vertė yra tokia pati, atsižvelgiant į visas nurašytas sumas. Jeigu priemonių, išskyrus papildomas 1 lygio priemones, terminas yra fiksuotas, tokių priemonių skyrimo metu reikėtų nustatyti jų likutiniam terminui taikomus minimalius reikalavimus, siekiant užtikrinti, kad jos atitiktų reikalavimus dėl kintamojo atlygio atidėjimo ir užlaikymo laikotarpių;
                  
               
                     (11)
                  
                  
                     priemonių, kurios gali būti naudojamos kintamojo atlygio tikslais, klasės Direktyvoje (ES) 2019/2034 neapribojamos konkrečia finansinių priemonių klase. Turėtų būti galima naudoti sintetines priemones ar sutartis tarp darbuotojų ir investicinių įmonių, susietas su papildomomis 1 lygio priemonėmis ir 2 lygio priemonėmis, kurias galima visiškai konvertuoti ar nurašyti. Todėl galima nustatyti su tokiomis priemonėmis susijusias specialias sąlygas, kurios taikomos tik darbuotojams skiriamoms priemonėms, neįpareigojant nustatyti tokių sąlygų kitiems investuotojams;
                  
               
                     (12)
                  
                  
                     grupės atveju emisijos gali būti valdomos centralizuotai patronuojančiojoje įmonėje, įskaitant atvejus, kai patronuojančiajai įmonei taikoma Europos Parlamento ir Tarybos direktyva 2013/36/ES (5) arba Direktyva 2019/2034. Todėl tokiai grupei priklausančios investicinės įmonės ne visada gali pačios išleisti priemones, tinkamas naudoti kintamojo atlygio tikslais. Reglamente (ES) 2019/2033, skaitomame kartu su Reglamentu (ES) Nr. 575/2013, numatoma galimybė tam tikromis sąlygomis įtraukti papildomas 1 ir 2 lygio priemones, išleistas per konsoliduojamą subjektą, į investicinės įmonės nuosavas lėšas. Todėl turėtų būti galima naudoti tokias priemones kintamojo atlygio tikslais, jeigu yra aiškus ryšys tarp investicinės įmonės, naudojančios šias priemones kintamojo atlygio tikslais, kredito kokybės ir priemonės emitento kredito kokybės. Toks ryšys paprastai yra tarp patronuojančiosios įmonės ir patronuojamosios įmonės. Laikantis lygiaverčių sąlygų kintamojo atlygio tikslais turėtų būti galima naudoti ir papildomoms 1 ir 2 lygio priemonėms nepriskiriamas priemones, kurios nėra tiesiogiai išleistos investicinės įmonės. Kintamojo atlygio tikslais turėtų būti galima naudoti priemones, susietas su trečiosiose šalyse esančių patronuojančiųjų įmonių išleistomis susijusiomis priemonėmis, ir kitais atžvilgiais lygiavertes papildomas 1 ar 2 lygio priemones, jeigu tam tikras įvykis paremtas tuo, kad investicinė įmonė naudoja tokią sintetinę priemonę;
                  
               
                     (13)
                  
                  
                     Direktyvos (ES) 2019/2034 32 straipsnio 1 dalies k punktu investicinėms įmonėms, neišleidžiančioms jokių tos direktyvos 32 straipsnio 1 dalies j punkte nurodytų priemonių, leidžiama taikyti alternatyvias priemones, jei kompetentinga institucija tam pritaria ir jei tokiomis priemonėmis siekiama tų pačių tikslų, kaip ir tos direktyvos 32 straipsnio 1 dalies j punkte nurodytomis priemonėmis. Todėl, siekiant tų pačių tikslų, tokiomis alternatyviomis priemonėmis turėtų būti užtikrinta, kad skiriant kintamąjį atlygį būtų taikomas netiesioginis rizikos koregavimas. Taigi tokių alternatyvių priemonių vertė turėtų sumažėti visais atvejais, kai padaromas neigiamas poveikis atitinkamos investicinės įmonės veiklos rezultatams arba jos valdomam turtui. Be to, kai investicinei įmonei taikomas reikalavimas atidėti kintamąjį atlygį pagal Direktyvos (ES) 2019/2034 32 straipsnio 1 dalies l punktą, alternatyvios priemonės taip pat turėtų atitikti reikalavimą taikyti kintamojo atlygio atidėjimą bei sumažinimo arba susigrąžinimo priemones ir užlaikymo laikotarpius priemonėmis mokamam kintamajam atlygiui;
                  
               
                     (14)
                  
                  
                     šis reglamentas grindžiamas techninių reguliavimo standartų projektais, kuriuos Komisijai pateikė Europos bankininkystės institucija, pasikonsultavusi su Europos vertybinių popierių ir rinkų institucija;
                  
               
                     (15)
                  
                  
                     Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį, pateikti rekomendacijų (6),
                  
               PRIĖMĖ ŠĮ REGLAMENTĄ:
         
            1 straipsnis
            Priemonių, tinkamai atspindinčių veiklą galinčios tęsti investicinės įmonės kredito kokybę ir tinkamų naudoti kintamojo atlygio tikslais, klasės
            
               1.   Direktyvos (ES) 2019/2034 32 straipsnio 1 dalies j punkto iii papunktyje nustatytas sąlygas tenkina šios priemonių klasės:
               
                           a)
                        
                        
                           papildomų 1 lygio priemonių klasės, jeigu tos klasės tenkina šio straipsnio 2 dalyje ir 2 straipsnyje nurodytas sąlygas ir atitinka 5 straipsnio 9 dalį ir 5 straipsnio 13 dalies c punktą;
                        
                     
                           b)
                        
                        
                           2 lygio priemonių klasės, jeigu tos klasės tenkina šio straipsnio 2 dalyje ir 3 straipsnyje nurodytas sąlygas ir atitinka 5 straipsnį;
                        
                     
                           c)
                        
                        
                           priemonių, kurios gali būti visiškai konvertuotos į bendro 1 lygio nuosavo kapitalo priemones arba nurašytos ir kurios nėra nei papildomos 1 lygio priemonės, nei 2 lygio priemonės (toliau – kitos priemonės) 4 straipsnyje nurodytais atvejais, klasės, jeigu tos klasės tenkina šio straipsnio 2 dalyje nurodytas sąlygas ir atitinka 5 straipsnį.
                        
                     
            
               2.   1 dalyje nurodytos priemonių klasės tenkina šias sąlygas:
               
                           a)
                        
                        
                           priemonės nėra užtikrintos ar joms netaikoma garantija, kuria padidinamas turėtojo reikalavimų prioritetas;
                        
                     
                           b)
                        
                        
                           jeigu priemonę reglamentuojančiomis nuostatomis leidžiama ją konvertuoti, ta priemonė naudojama kintamojo atlygio skyrimo tikslais tik jeigu nustatytu konvertavimo kursu ar intervalu užtikrinama, kad priemonės, į kurią konvertuojama iš pradžių skirta priemonė, vertė nebūtų didesnė už iš pradžių skirtos priemonės vertę jos, kaip kintamojo atlygio, skyrimo metu;
                        
                     
                           c)
                        
                        
                           nuostatomis, reglamentuojančiomis tik kintamojo atlygio tikslais naudojamas konvertuojamas priemones, užtikrinama, kad priemonės, į kurią konvertuojama iš pradžių skirta priemonė, vertė nebūtų didesnė už iš pradžių skirtos priemonės vertę to konvertavimo metu;
                        
                     
                           d)
                        
                        
                           priemonę reglamentuojančiose nuostatose nurodoma, kad visos paskirstomos sumos priemonės turėtojui yra išmokamos bent kartą per metus;
                        
                     
                           e)
                        
                        
                           priemonių kaina atitinka jų vertę priemonės skyrimo metu pagal taikomą apskaitos standartą;
                        
                     
                           f)
                        
                        
                           nuostatomis, reglamentuojančiomis tik kintamojo atlygio tikslais išleistas priemones, reikalaujama, kad tuo atveju, kai priemonė yra išperkama, pareikalaujama, atperkama ar konvertuojama, vertė būtų nustatoma pagal taikomą apskaitos standartą.
                        
                     Taikant e punktą, nustatant vertę atliekamas nepriklausomas patikrinimas.
            
         
         
            2 straipsnis
            Papildomų 1 lygio priemonių klasėms taikomos sąlygos
            Papildomų 1 lygio priemonių klasės atitinka šias sąlygas:
            
                        a)
                     
                     
                        priemonę reglamentuojančiose nuostatose Reglamento (ES) 2019/2033 9 straipsnio 2 dalies e punkto iii papunkčio tikslais nurodomas tam tikras įvykis;
                     
                  
                        b)
                     
                     
                        a punkte nurodytas tam tikras įvykis įvyksta, kai priemonę išleidusios investicinės įmonės bendro 1 lygio nuosavo kapitalo pakankamumo koeficientas tampa mažesnis už vieną iš šių dydžių:
                        
                                    i)
                                 
                                 
                                    7 % sumos, gautos 12,5 padauginus iš nuosavų lėšų reikalavimų sumos, apskaičiuotos pagal Reglamento (ES) 2019/2033 11 straipsnio 1 dalį;
                                 
                              
                                    ii)
                                 
                                 
                                    ribą, aukštesnę už i punkte nustatytą sumą, jei taip nustato priemonę išleidusi investicinė įmonė arba įstaiga ir taip nurodoma priemonę reglamentuojančiose nuostatose;
                                 
                              
                  
                        c)
                     
                     
                        įvykdomas vienas iš šių reikalavimų:
                        
                                    i)
                                 
                                 
                                    priemonės išleistos tik kintamojo atlygio skyrimo tikslais ir priemonę reglamentuojančiomis nuostatomis užtikrinama, kad visos išmokamos paskirstomos sumos būtų apskaičiuojamos taikant normą, kuri atitinka rinkos normas už panašias priemones, išleistas panašios kredito kokybės investicinės įmonės, investicinių įmonių arba įstaigų, ir kuri bet kuriuo atveju atlygio skyrimo metu nėra daugiau kaip 8 procentiniais punktais didesnė už Sąjungos vidutinę metinę pokyčio normą, kurią pagal Tarybos reglamento (EB) Nr. 2494/95 (7) 11 straipsnį Komisija (Eurostatas) skelbia Suderintuose vartotojų kainų indeksuose.
                                 
                              
                                    ii)
                                 
                                 
                                    priemonių, kaip kintamojo atlygio, skyrimo metu bent 60 % emisijos priemonių buvo išleistos kitais nei kintamojo atlygio skyrimo tikslais ir jų turėtojas nėra nė vienas iš šių subjektų ar įmonių, turinčių glaudžius ryšius su vienu iš šių subjektų:
                                    investicine įmone arba jos patronuojamosiomis įmonėmis;
                                    
                                                —
                                             
                                             
                                                investicinės įmonės patronuojančiosiomis įmonėmis arba jos patronuojamosiomis įmonėmis,
                                             
                                          
                                                —
                                             
                                             
                                                investicinės įmonės finansų kontroliuojančiąja bendrove arba jos patronuojamosiomis įmonėmis,
                                             
                                          
                                                —
                                             
                                             
                                                mišrią veiklą vykdančia investicinės įmonės kontroliuojančiąja bendrove arba jos patronuojamosiomis įmonėmis,
                                             
                                          
                                                —
                                             
                                             
                                                mišrią veiklą vykdančia investicinės įmonės finansų kontroliuojančiąja bendrove arba jos patronuojamosiomis įmonėmis.
                                             
                                          
                              
                  Taikant i punktą, jeigu priemonės yra skiriamos darbuotojams, kurie didžiąją dalį savo profesinės veiklos vykdo už Sąjungos ribų, ir priemonės yra išreikštos trečiosios valstybės valiuta, investicinės įmonės gali naudoti panašų nepriklausomo subjekto tos trečiosios valstybės atžvilgiu sudarytą vartotojų kainų indeksą.
         
         
            3 straipsnis
            2 lygio priemonių klasėms taikomos sąlygos
            2 lygio priemonių klasės atitinka šias sąlygas:
            
                        a)
                     
                     
                        priemonių, kaip kintamojo atlygio, skyrimo metu iki priemonių termino likęs laikotarpis yra lygus atidėjimo laikotarpių ir užlaikymo laikotarpių, taikomų su tų priemonių skyrimu susijusiam kintamajam atlygiui, sumai arba ją viršija;
                     
                  
                        b)
                     
                     
                        priemonę reglamentuojančiose nuostatose nurodoma, kad, įvykus tam tikram įvykiui, būtų visiškai arba laikinai nurašyta pagrindinė priemonių suma arba priemonė būtų konvertuota į bendro 1 lygio nuosavo kapitalo priemones;
                     
                  
                        c)
                     
                     
                        b punkte nurodytas tam tikras įvykis įvyksta, kai priemonę išleidusios investicinės įmonės bendro 1 lygio nuosavo kapitalo pakankamumo koeficientas tampa mažesnis už vieną iš šių dydžių:
                        
                                    i)
                                 
                                 
                                    7 % sumos, gautos 12,5 padauginus iš nuosavų lėšų reikalavimų sumos, apskaičiuotos pagal Reglamento (ES) 2019/2033 11 straipsnio 1 dalį;
                                 
                              
                                    ii)
                                 
                                 
                                    ribą, aukštesnę už i punkte nustatytą sumą, jei taip nustato priemonę išleidusi investicinė įmonė arba įstaiga ir taip nurodoma priemonę reglamentuojančiose nuostatose;
                                 
                              
                  
                        d)
                     
                     
                        tenkinamas vienas iš 2 straipsnio c punkte nustatytų reikalavimų.
                     
                  
         
            4 straipsnis
            Kitų priemonių klasėms taikomos sąlygos
            
               1.   Jei tenkinamos šio reglamento 1 straipsnio 1 dalies c punkte nustatytos sąlygos, kitos priemonės atitinka Direktyvos (ES) 2019/2034 32 straipsnio 1 dalies j punkto iii papunktyje nustatytas sąlygas kiekvienu iš šių atvejų:
               
                           a)
                        
                        
                           kitos priemonės atitinka šio straipsnio 2 dalyje nustatytas sąlygas;
                        
                     
                           b)
                        
                        
                           kitos priemonės yra susietos su papildoma 1 lygio priemone arba 2 lygio priemone ir tenkina šio straipsnio 3 dalyje nustatytas sąlygas;
                        
                     
                           c)
                        
                        
                           kitos priemonės yra susietos su priemone, kuri būtų laikoma papildoma 1 lygio priemone arba 2 lygio priemone, jeigu ją būtų išleidusi ne investicinės įmonės patronuojančioji įmonė, kuri nėra konsoliduojama pagal Reglamento (ES) Nr. 575/2013 pirmos dalies II antraštinės dalies 2 skyrių, ir kitos priemonės tenkina 4 dalyje nustatytas sąlygas.
                        
                     
            
               2.   1 dalies a punkte nurodytos sąlygos yra:
               
                           a)
                        
                        
                           kitos priemonės yra išleidžiamos tiesiogiai arba per investicinę įmonę, įstaigą ar finansų įstaigą, kuri yra konsoliduojama pagal Reglamento (ES) Nr. 575/2013 pirmos dalies II antraštinės dalies 2 skyrių arba Reglamento (ES) 2019/2033 7 straipsnį, jeigu galima pagrįstai tikėtis, kad dėl priemonės emitento kredito kokybės pokyčio panašiai pasikeis investicinės įmonės, naudojančios kitas priemones kintamojo atlygio tikslais, kredito kokybė;
                        
                     
                           b)
                        
                        
                           kitas priemones reglamentuojančiose nuostatose jų turėtojui nesuteikiama teisė paspartinti suplanuotus paskirstomų sumų arba pagrindinės sumos mokėjimus, išskyrus tą priemonę išleidusios įstaigos ar investicinės įmonės nemokumo arba likvidavimo atvejį;
                        
                     
                           c)
                        
                        
                           kitų priemonių, kaip kintamojo atlygio, skyrimo metu iki kitų priemonių termino likęs laikotarpis yra lygus atidėjimo laikotarpių ir užlaikymo laikotarpių, taikomų skiriant tas priemones, sumai arba ją viršija;
                        
                     
                           d)
                        
                        
                           priemonę reglamentuojančiose nuostatose nurodoma, kad, įvykus tam tikram įvykiui, būtų visiškai arba laikinai nurašyta pagrindinė priemonių suma arba priemonė būtų konvertuota į bendro 1 lygio nuosavo kapitalo priemones;
                        
                     
                           e)
                        
                        
                           d punkte nurodytas tam tikras įvykis įvyksta, kai priemonę išleidusios įstaigos arba investicinės įmonės bendro 1 lygio nuosavo kapitalo pakankamumo koeficientas tampa mažesnis už vieną iš šių dydžių:
                           
                                       i)
                                    
                                    
                                       priemones išleidusios investicinės įmonės atveju – 7 % sumos, gautos 12,5 padauginus iš nuosavų lėšų reikalavimų sumos, apskaičiuotos pagal Reglamento (ES) 2019/2033 11 straipsnio 1 dalį;
                                    
                                 
                                       ii)
                                    
                                    
                                       priemones išleidusios įstaigos atveju – 7 % priemonę išleidusios įstaigos bendro 1 lygio nuosavo kapitalo pakankamumo koeficiento;
                                    
                                 
                                       iii)
                                    
                                    
                                       ribą, aukštesnę už i arba ii punkte nustatytą sumą, jei taip nustato priemonę išleidusi investicinė įmonė arba įstaiga ir taip nurodoma priemonę reglamentuojančiose nuostatose;
                                    
                                 
                     
                           f)
                        
                        
                           tenkinamas vienas iš 2 straipsnio c punkto reikalavimų.
                        
                     
            
               3.   1 dalies b punkte nurodytos sąlygos yra:
               
                           a)
                        
                        
                           kitos priemonės tenkina 2 dalies a–e punktų sąlygas;
                        
                     
                           b)
                        
                        
                           kitos priemonės yra susietos su papildoma 1 lygio ar 2 lygio priemone, išleista per subjektą, konsoliduojamą pagal Reglamento (ES) Nr. 575/2013 pirmos dalies II antraštinės dalies 2 skyrių arba Reglamento (ES) 2019/2033 7 straipsnį (toliau – susijusi priemonė);
                        
                     
                           c)
                        
                        
                           susijusi priemonė tenkina 2 dalies c ir f punktų sąlygas jos kaip kintamojo atlygio skyrimo metu;
                        
                     
                           d)
                        
                        
                           kitos priemonės vertė yra susieta su susijusia priemone taip, kad kitos priemonės vertė niekada neviršija susijusios priemonės vertės;
                        
                     
                           e)
                        
                        
                           paskirstomų sumų, mokamų po kitos priemonės teisių suteikimo, vertė yra susieta su susijusia priemone taip, kad mokamos paskirstomos sumos niekada neviršija paskirstomų sumų, mokamų pagal susijusią priemonę, vertės;
                        
                     
                           f)
                        
                        
                           kitas priemones reglamentuojančiose nuostatose numatyta, kad tuo atveju, kai susijusi priemonė pareikalaujama, išperkama, atperkama ar konvertuojama atidėjimo ar užlaikymo laikotarpiu, kitos priemonės susiejamos su šio straipsnio sąlygas tenkinančia lygiaverte susijusia priemone taip, kad kitų priemonių bendra vertė nepadidėtų.
                        
                     
            
               4.   1 dalies c punkte nurodytos sąlygos yra:
               
                           a)
                        
                        
                           taikydamos Direktyvos (ES) 2019/2034 55 straipsnį arba Direktyvos 2013/36/ES 127 straipsnį, kompetentingos institucijos nustatė, kad priemonę, su kuria yra susijusios kitos priemonės, išleidusiai investicinei įmonei arba įstaigai taikoma trečiosios šalies priežiūros institucijos konsoliduota priežiūra, lygiavertė reglamentuojamai pagal principus, nustatytus Direktyvoje (ES) 2019/2034, kai emitentas yra trečiojoje šalyje esanti investicinė įmonė, arba nustatytus Direktyvoje 2013/36/ES, kai emitentas yra trečiojoje šalyje esanti įstaiga, ir pagal Reglamento (ES) Nr. 575/2013 pirmos dalies II antraštinės dalies 2 skyriuje nustatytus reikalavimus;
                        
                     
                           b)
                        
                        
                           kitos priemonės tenkina 3 dalies a punkte ir c–f punktuose nurodytas sąlygas.
                        
                     
         
         
            5 straipsnis
            Nurašymo, įrašymo ir konvertavimo procedūros
            
               1.   Taikant 3 straipsnio b punktą ir 4 straipsnio 2 dalies d punktą, 2 lygio priemones ir kitas priemones reglamentuojančios nuostatos atitinka šio straipsnio 2–14 dalyse nustatytas procedūras ir laikotarpius, susijusius su bendro 1 lygio nuosavo kapitalo pakankamumo koeficiento apskaičiavimu ir nurašomomis, įrašomomis ar konvertuojamomis sumomis. Papildomas 1 lygio priemones reglamentuojančios nuostatos atitinka šio straipsnio 9 dalyje nustatytas procedūras ir 13 dalies c punktą dėl nurašomų, įrašomų ar konvertuojamų sumų.
            
            
               2.   Jeigu 2 lygio ir kitas priemones reglamentuojančiose nuostatose reikalaujama konvertuoti priemones į bendro 1 lygio nuosavo kapitalo priemones, įvykus tam tikram įvykiui, tose nuostatose nurodoma viena iš šių sąlygų:
               
                           a)
                        
                        
                           to konvertavimo koeficientas ir leidžiamos konvertuoti sumos limitas;
                        
                     
                           b)
                        
                        
                           priemonių konvertavimo į bendro 1 lygio nuosavo kapitalo priemones intervalas.
                        
                     
            
               3.   Jeigu priemones reglamentuojančiose nuostatose numatyta, kad jų pagrindinė suma yra nurašoma įvykus tam tikram įvykiui, ją nurašant visam laikui ar laikinai sumažinami visi šie straipsniai:
               
                           a)
                        
                        
                           priemonės turėtojo reikalavimai priemonę išleidusios įstaigos arba investicinės įmonės nemokumo arba likvidavimo atveju;
                        
                     
                           b)
                        
                        
                           suma, mokėtina priemonės pareikalavimo arba išpirkimo atveju;
                        
                     
                           c)
                        
                        
                           pagal priemonę paskirstomos sumos.
                        
                     
            
               4.   Bet kokios po nurašymo mokėtinos paskirstomos sumos yra grindžiamos sumažinta pagrindine suma.
            
            
               5.   Dėl priemonių nurašymo arba konvertavimo pagal taikomą apskaitos sistemą atsiranda straipsnių, kurie priskiriami prie bendro 1 lygio nuosavo kapitalo straipsnių.
            
            
               6.   Priemonę išleidusiai investicinei įmonei arba įstaigai nustačius, kad bendro 1 lygio nuosavo kapitalo pakankamumo koeficientas sumažėjo iki žemesnio lygio nei lygis, kurį pasiekus priemonė turi būti konvertuota ar nurašyta, priemonę išleidusios investicinės įmonės arba įstaigos valdymo organas arba bet koks kitas atitinkamas organas turi nedelsdamas nustatyti, kad yra įvykęs tam tikras įvykis, ir taikoma neatšaukiama prievolė nurašyti priemonę ar ją konvertuoti.
            
            
               7.   Bendra priemonių suma, kurią reikalaujama nurašyti arba konvertuoti įvykus tam tikram įvykiui, yra ne mažesnė už mažesniąją iš šių sumų:
               
                           a)
                        
                        
                           sumą, kuri būtina siekiant visiškai atkurti priemonę išleidusios investicinės įmonės arba įstaigos bendro 1 lygio nuosavo kapitalo pakankamumo koeficientą iki procentinės dalies, kuri priemonę reglamentuojančiose nuostatose numatyta kaip tam tikras įvykis;
                        
                     
                           b)
                        
                        
                           visą priemonės pagrindinę sumą.
                        
                     
            
               8.   Įvykus tam tikram įvykiui:
               
                           a)
                        
                        
                           investicinė įmonė informuoja darbuotojus, kuriems priemonės skirtos kaip kintamasis atlygis, ir asmenis, kurie tebėra tokių priemonių turėtojai;
                        
                     
                           b)
                        
                        
                           priemonę išleidusi investicinė įmonė arba įstaiga nurašo priemonių pagrindinę sumą arba konvertuoja priemones į bendro 1 lygio nuosavo kapitalo priemones nedelsdama, bet ne vėliau kaip per vieną mėnesį, pagal šiame straipsnyje nustatytus reikalavimus.
                        
                     
            
               9.   Jeigu papildomų 1 lygio priemonių, 2 lygio priemonių ir kitų priemonių tam tikro įvykio lygis yra tapatus, pagrindinė suma visiems tokių kintamojo atlygio tikslais naudojamų priemonių turėtojams yra nurašoma ar konvertuojama pro rata pagrindu.
            
            
               10.   Atliekamas nepriklausomas nurašomos ar konvertuojamos priemonės sumos patikrinimas. Toks patikrinimas užbaigiamas kuo greičiau ir juo neturėtų būti sudaroma kliūčių nurašyti ar konvertuoti priemonę.
            
            
               11.   Investicinė įmonė arba įstaiga, išleidžianti priemones, kurios, įvykus tam tikram įvykiui, konvertuojamos į bendro 1 lygio nuosavo kapitalo priemones, turi užtikrinti, kad įvykus tam tikram įvykiui jos įstatinio akcinio kapitalo visada pakaktų visoms tokioms konvertuojamoms priemonėms konvertuoti į akcijas. Investicinė įmonė arba įstaiga visada turi turėti reikiamą išankstinį leidimą išleisti bendro 1 lygio nuosavo kapitalo priemones, į kurias, įvykus tam tikram įvykiui, būtų konvertuojamos tokios priemonės.
            
            
               12.   Investicinė įmonė arba įstaiga, išleidžianti priemones, kurios įvykus tam tikram įvykiui konvertuojamos į bendrą 1 lygio nuosavą kapitalą, turi užtikrinti, kad pagal jos steigimo dokumentus, įstatus, statutą ar sutartis tokiam konvertavimui nebūtų sudaroma jokių procedūrinių kliūčių.
            
            
               13.   Kad priemonės nurašymas būtų laikomas laikinu, įvykdomos visos šios sąlygos:
               
                           a)
                        
                        
                           įrašymai grindžiami pelnu, gautu priemonės emitentui priėmus oficialų sprendimą, kuriuo patvirtinamas galutinis pelnas;
                        
                     
                           b)
                        
                        
                           bet kokį su priemone susijusį įrašymą ar atkarpų už sumažintą pagrindinę sumą mokėjimą priemonę išleidusi investicinė įmonė arba įstaiga vykdo naudodamasi visiška veiksmų laisve ir atsižvelgdama į sąlygas, nustatytas c, d ir e punktuose; investicinė įmonė arba įstaiga neprivalo tam tikromis aplinkybėmis atlikti įrašymą ar jį paspartinti;
                        
                     
                           c)
                        
                        
                           įrašymas kintamojo atlygio tikslais naudojamoms papildomoms 1 lygio kapitalo priemonėms, 2 lygio priemonėms ir kitoms priemonėms, kurioms buvo taikytas nurašymas, yra vykdomas pro rata pagrindu;
                        
                     
                           d)
                        
                        
                           didžiausia su 2 lygio ir kitomis priemonėmis susijusio įrašymo sumai priskirtina suma kartu su atkarpų už sumažintą pagrindinę sumą mokėjimu yra lygi priemonę išleidusios investicinės įmonės arba įstaigos pelnui, padaugintam iš sumos, apskaičiuotos i papunktyje nustatytą sumą padalijus iš ii papunktyje nustatytos sumos:
                           
                                       i)
                                    
                                    
                                       visų investicinės įmonės 2 lygio priemonių ir kitų priemonių, kurioms buvo taikytas nurašymas, nominaliosios vertės prieš nurašymą suma;
                                    
                                 
                                       ii)
                                    
                                    
                                       investicinės įmonės nuosavų lėšų ir kintamojo atlygio tikslais naudojamų kitų priemonių nominaliosios vertės suma;
                                    
                                 
                     
                           e)
                        
                        
                           visų įrašymo sumų ir atkarpų už sumažintą pagrindinę sumą mokėjimų suma laikoma mokėjimu, dėl kurio sumažėja bendras 1 lygio nuosavas kapitalas, ir ji yra:
                           
                                       i)
                                    
                                    
                                       suderinama su investicinės įmonės patikimos kapitalo bazės išlaikymu,
                                    
                                 
                                       ii)
                                    
                                    
                                       kai taikoma, suderinama su galimybe laiku nutraukti nepaprastąją viešąją finansinę paramą, ir
                                    
                                 
                                       iii)
                                    
                                    
                                       kai taikoma, apribojama iki tam tikros grynųjų pajamų dalies tais atvejais, kai investicinė įmonė gauna nepaprastąją viešąją finansinę paramą.
                                    
                                 
                     
            
               14.   Taikant 13 dalies d punktą, apskaičiavimas atliekamas įrašymo momentu.
            
         
         
            6 straipsnis
            Alternatyvios priemonės
            Alternatyvios priemonės, kurias pagal Direktyvos (ES) 2019/2034 32 straipsnio 1 dalies k punktą investicinės įmonės, gavusios kompetentingos institucijos pritarimą, gali naudoti kintamajam atlygiui išmokėti, turi atitikti visas šias sąlygas:
            
                        a)
                     
                     
                        alternatyvios priemonės padeda kintamąjį atlygį suderinti su ilgalaikiais investicinės įmonės, jos kreditorių ir klientų interesais;
                     
                  
                        b)
                     
                     
                        alternatyvioms priemonėms taikoma užlaikymo politika, kuria siekiama suderinti asmens paskatas su investicinės įmonės, jos kreditorių ir klientų ilgesniojo laikotarpio interesais ir tas užlaikymo laikotarpis yra bent šeši mėnesiai;
                     
                  
                        c)
                     
                     
                        taikant alternatyvią priemonę gauta suma ir taikytinos sąlygos yra tinkamai patvirtintos dokumentais ir skaidriai pateiktos darbuotojams, gaunantiems kintamąjį atlygį pagal tokią priemonę;
                     
                  
                        d)
                     
                     
                        kai sumos yra gautos taikant atidėjimo ir užlaikymo tvarką, alternatyviomis priemonėmis užtikrinama, kad tokiais laikotarpiais darbuotojai negalėtų gauti, perkelti ar išpirkti atidėtos kintamojo atlygio dalies;
                     
                  
                        e)
                     
                     
                        taikant alternatyvią priemonę nenumatyta didinti atidėjimo laikotarpiais gauto kintamojo atlygio vertės mokant palūkanas ar kitais panašiais būdais, išskyrus priemones, atitinkančias f punkte nustatytas sąlygas;
                     
                  
                        f)
                     
                     
                        jeigu taikant alternatyvią priemonę galima iš anksto, remiantis investicinės įmonės veiklos rezultatais arba valdomu turtu, nustatyti vertės, gaunamos kaip kintamasis atlygis atidėjimo ir užlaikymo laikotarpiais, pokyčius, turi būti tenkinamos šios sąlygos:
                        
                                    i)
                                 
                                 
                                    vertės pokytis grindžiamas iš anksto apibrėžtais veiklos rodikliais, nustatytais remiantis investicinės įmonės kredito kokybe arba turto valdymo rezultatais;
                                 
                              
                                    ii)
                                 
                                 
                                    jeigu reikia taikyti atidėjimą ir užlaikymą, vertės pokyčiai turėtų būti apskaičiuojami bent kartą per metus ir užlaikymo laikotarpio pabaigoje;
                                 
                              
                                    iii)
                                 
                                 
                                    galimų teigiamų ir neigiamų vertės pokyčių rodiklis taip pat turėtų būti grindžiamas teigiamų ar neigiamų kredito kokybės pokyčių arba įvertintų veiklos rezultatų lygiu;
                                 
                              
                                    iv)
                                 
                                 
                                    kai i punkte nurodytas vertės pokytis grindžiamas turto valdymo rezultatais, vertės pokyčio procentinė dalis neviršija valdomo turto vertės pokyčio procentinės dalies;
                                 
                              
                                    v)
                                 
                                 
                                    kai i punkte nurodytas vertės pokytis grindžiamas investicinės įmonės kredito kokybe, vertės pokyčio procentinė dalis neviršija bendrų metinių bendrųjų pajamų procentinės dalies, palyginti su investicinių įmonių bendra nuosavų lėšų suma;
                                 
                              
                  
                        g)
                     
                     
                        alternatyvios priemonės netrukdo taikyti Direktyvos (ES) 2019/2034 32 straipsnio 1 dalies m punkto.
                     
                  
         
            7 straipsnis
            Įsigaliojimas
            Šis reglamentas įsigalioja penktą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 314, 2019 12 5, p. 64.
         
            (2)  2019 m. lapkričio 27 d. Europos Parlamento ir Tarybos reglamentas (ES) 2019/2033 dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (OL L 314, 2019 12 5, p. 1).
         
            (3)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
         
            (4)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
         
            (5)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
         
            (6)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
         
            (7)  1995 m. spalio 23 d. Tarybos reglamentas (EB) Nr. 2494/95 dėl suderintų vartotojų kainų indeksų (OL L 257, 1995 10 27, p. 1).